PITKÄPERJANTAIN SANAJUMALANPALVELUS

**Virikemateriaali[[1]](#footnote-1)**

Pitkäperjantaina seurakunta murehtii Herransa kuolemaa, mutta samalla jumalanpalvelukseen heijastuu myös sovituksen ilo. Ristin äärellä olemista leimaa jo ylösnousemuksen odotus. Jeesuksen kuolema on sekä hänen seurakuntansa häpeä (Moitteet) että sen toivo (Pyhä risti kärsimyksen).

# I Johdanto

## 1. Alkuvirsi

Lauletaan esimerkiksi virsi 67. Virren sijasta voi olla hiljaista mietiskelyä.

## 2. Alkusiunaus

Siunaus ja vuorotervehdys voidaan laulaa tai lausua.

##  Siunaus

**L** Isän ja + Pojan ja Pyhän Hengen nimeen.

**S** Aamen.

##  Vuorotervehdys

**L** Herra olkoon teidän kanssanne.

**S** Niin myös sinun henkesi kanssa.

## 3. Johdantosanat

Johdantosanojen alussa puhuttelun jälkeen kerrotaan palveluksen erityisluonteesta. Tämän vapaan osan merkkinä on käytetty seuraavassa kahta ajatusviivaa (– –).

Johdantosanat voidaan laatia myös vapaasti.

**L** Rakkaat kristityt.

 – –

 Tänä murheen ja tuskien päivänä käymme kärsivän Kristuksen ristin juurelle. Katsomme ristinpuuta, jolle maailman Vapahtaja on naulittu. Se julistaa meille, että Jeesus on kuolemallaan sovittanut maailman Jumalan kanssa ja antanut uhrinsa myös meidän tähtemme. Hän kutsuu meitä ottamaan vastaan Jumalan anteeksiannon. Sen tähden kumarrumme tunnustamaan syntimme ja syyllisyytemme [yhteen ääneen] näin sanoen:

## 4. Yhteinen rippi

##  Synnintunnustus

Synnintunnustus voidaan lukea yhteen ääneen. Sen ajaksi voidaan polvistua. Synnintunnustus on mahdollista jaksottaa rukouslauseella, -laululla tai hiljaisuudella. Synnintunnustukseen voi sisältyä hiljaista rukousta, johon kehotetaan esimerkiksi: Kuule myös hiljainen anteeksipyyntöni.

**S** Oi sinä kaikkein armollisin,
ristiinnaulittu Herra Jeesus Kristus.
Armahda minua, vaivaista syntistä,
ja katso puoleeni laupeutesi silmin,
niin kuin sinä katsoit Pietariin, kun hän oli kieltänyt sinut,
ja niin kuin sinä katsoit syntiseen naiseen fariseuksen kodissa
ja ryöväriin ristinpuulla.
Anna minulle pyhä armosi,
että minä niin kuin Pietari itkisin syntejäni,
niin kuin syntinen nainen sinua sydämestäni rakastaisin
ja ryövärin kanssa saisin katsella pyhiä kasvojasi
taivaassa iankaikkisesti.

##  Synninpäästö

Synninpäästön aamen voidaan laulaa tai lausua.

**L** Kaikkivaltias, armollinen Jumala
on suuressa laupeudessaan armahtanut meitä.
Poikansa Jeesuksen Kristuksen tähden
hän antaa meille synnit anteeksi
ja lahjoittaa elämän ja autuuden.
»Jumala on rakastanut maailmaa niin paljon,
että antoi ainoan Poikansa,
jottei yksikään, joka häneen uskoo,
joutuisi kadotukseen, vaan saisi iankaikkisen elämän.»

**S** Aamen.

## 5. Virsi

Virren sijasta voi olla muuta musiikkia.

## 6. Päivän rukous

Rukouskehotus, rukous ja seurakunnan aamen voidaan laulaa tai lausua. Rukouskehotusta voi seurata lyhyt hiljainen rukous.

**L** Rukoilkaamme.

– rukous

**S** Aamen.

# II Sana

## 7. Ensimmäinen lukukappale

Lukija ilmoittaa raamatunkohdan sanoen esim: ”Kuulkaa Jumalan Sanaa Herran kärsivästä palvelijasta. Herran profeetta sanoo:…”. Lukukappale tai sen osa voidaan laulaa. Seurakunta kuuntelee istuen. Vastaussanat voidaan lausua tai laulaa.

 Lukukappale: Jes. 53

[**E** Tämä on Jumalan sana.

**S** Jumalalle kiitos.]

## 8. Vastaus

Psalmi voidaan laulaa tai lukea. Psalmi voidaan toteuttaa esimerkiksi seuraavasti:

### Kertosäe

(Virsikirjan nro 779)

 Jumalani, Jumalani, miksi hylkäsit minut?

### Psalmi 22:7–20

Minä olen maan mato, en enää ihminen,

olen kansani hylkäämä, ihmisten pilkka.

 Kaikki ilkkuvat, kun minut näkevät,

 pudistavat päätään ja ivaavat minua.

* Kertosäe

Sinä minut päästit äitini kohdusta

ja annoit minulle turvan äitini rinnoilla.

 Älä ole kaukana nyt, kun hätä on lähellä

 eikä kukaan minua auta.

* Kertosäe

Voimani valuu maahan kuin vesi,

luuni irtoavat toisistaan.

 Sydämeni on kuin pehmeää vahaa,

 se sulaa rinnassani.

* Kertosäe

Käteni ja jalkani ovat runnellut,

ruumiini luut näkyvät kaikki.

 Herra, älä ole niin kaukana!

 Anna minulle voimaa, riennä avuksi!

* Kertosäe

## 9. Toinen lukukappale

Lukija ilmoittaa raamatunkohdan. Seurakunta kuuntelee istuen. Lukukappale tai sen osa voidaan laulaa. Vastaussanat voidaan lausua tai laulaa.

 Lukukappale Hepr. 5: 7–10 tai Gal. 6: 14 tai Hepr. 10: 12–20

[**E** Tämä on Jumalan sana.

**S** Jumalalle kiitos.]

## 10. Päivän virsi eli graduaali (Graduale)

Virteen voidaan yhdistää Valitukset (s. 309).

## \*11. Evankeliumi

Evankeliumi ilmoitetaan sanomalla esimerkiksi: Nouskaamme kuulemaan pyhää evankeliumia Herramme kärsimyksestä. Luetaan vuorossa olevan vuosikerran mukainen kärsimysevankeliumi tai kärsimyskertomus (passio) Johanneksen mukaan (Joh. 18: 1 – 19: 37) tai viides ahti. Evankeliumin jälkeen voi olla hiljaista mietiskelyä.

Koska hallelujaa ei lauleta, sen sijasta voidaan käyttää psalmilausetta (ks. Evankeliumikirja).

Evankeliumi tai sen osa voidaan laulaa. Vastaussanat voidaan lausua tai laulaa.

– evankeliumi

[**L/E**  Tämä on pyhä evankeliumi.

**S**  Ylistys sinulle, Kristus.]

## 12. Saarna

## \*13. Uskontunnustus (Credo)

Uskontunnustus lausutaan yhteen ääneen.

### Apostolinen uskontunnustus

**S** Minä uskon Jumalaan,

 Isään, Kaikkivaltiaaseen,

 taivaan ja maan Luojaan,

 ja Jeesukseen Kristukseen,

 Jumalan ainoaan Poikaan, meidän Herraamme,

 joka sikisi Pyhästä Hengestä,

 syntyi neitsyt Mariasta,

 kärsi Pontius Pilatuksen aikana,

 ristiinnaulittiin, kuoli ja haudattiin,

 astui alas tuonelaan,

 nousi kolmantena päivänä kuolleista,

 astui ylös taivaisiin,

 istuu Jumalan, Isän, Kaikkivaltiaan, oikealla puolella

 ja on sieltä tuleva tuomitsemaan eläviä ja kuolleita,

 ja Pyhään Henkeen,

 pyhän, yhteisen seurakunnan,

 pyhäin yhteyden,

 syntien anteeksiantamisen,

 ruumiin ylösnousemisen

 ja iankaikkisen elämän.

## 14. Virsi

Virren sijasta voi olla muuta musiikkia.

## 15. Ristin äärellä

Tämä jumalanpalveluksen kohta voidaan toteuttaa kahdella eri tavalla. Vaihtoehto A:n mukaan tulevat ensin moitteet ja sen jälkeen virsi 758 Pyhä risti kärsimyksen. Vaihtoehto B:n mukaan ensin tulee rukous ristin juurella, jonka jälkeen valitukset, joita rytmittää seurakunnan kertosäe ja virren säkeistö.

Ohje ristin kumartamiseen

Pitkäperjantain sanajumalanpalveluksessa tai Jeesuksen kuolinhetken rukoushetkessä voidaan toteuttaa ristin kumartaminen. Silloin kohdassa Ristin äärellä liturgi ensin osoittaa esille tuotua krusifiksia ja sitten voi polvistua sen edessä tai kumartaa sille ja suudella sitä. Jumalanpalveluksen avustajat seuraavat pappia ja voivat suudella tai kumartaa ristiä. Moitteiden ja virren Pyhä risti kärsimyksen laulamisen aikana muu seurakunta voi käydä kunnioittamassa krusifiksia seuraten liturgin ja avustajien esimerkkiä.

### Vaihtoehto A

[**E** Katsokaa ristinpuuta, jolle maailman Vapahtaja on naulittu.]

#### Moitteet

Moitteet voidaan lukea tai laulaa. Moitteiden kertosäe: virsikirjan nro 758. Moitteiden raamatullisena lähtökohtana on Miika 6: 3–8.

**E** Kansani, minun kansani, mitä minä olen tehnyt sinua vastaan?
Millä olen pahoittanut mielesi? Vastaa minulle.

**S** Pyhä Jumala, pyhä Väkevä, pyhä Kuolematon,
armahda meitä.

**E** Minä pelastin sinut Egyptin maasta,
mutta sinä olet pystyttänyt ristin Vapahtajallesi.

**S** Pyhä Jumala, pyhä Väkevä, pyhä Kuolematon,
armahda meitä.

**E** Minä johdatin sinut autiomaan läpi,
minä ravitsin sinua.
Minä vein sinut hedelmälliseen maahan,
mutta sinä olet pystyttänyt ristin Vapahtajallesi.

**S** Pyhä Jumala, pyhä Väkevä, pyhä Kuolematon,
armahda meitä.

**E** Mitä muuta minun olisi pitänyt tehdä sinulle,
mitä en olisi tehnyt?
Minä istutin sinut kuin jalon viinipuun,
mutta sinusta on tullut katkera minua kohtaan.

**S** Pyhä Jumala, pyhä Väkevä, pyhä Kuolematon,
armahda meitä.

**E** Minä avasin meren sinun eteesi,
mutta sinä puhkaisit keihäällä minun kylkeni.

**S** Pyhä Jumala, pyhä Väkevä, pyhä Kuolematon,
armahda meitä.

**E** Minä annoin sinun juoda kalliosta vettä,
mutta sinä juotit minulle sappea ja etikkaa.

**S** Pyhä Jumala, pyhä Väkevä, pyhä Kuolematon,
armahda meitä.

**E** Minä annoin sinun käteesi kuninkaanvaltikan,
mutta sinä panit päähäni orjantappurakruunun.

**S** Pyhä Jumala, pyhä Väkevä, pyhä Kuolematon,
armahda meitä.

**E** Minä korotin sinut suuruuteen ja kunniaan,
mutta sinä korotit minut ristille pilkattavaksi.

**S** Pyhä Jumala, pyhä Väkevä, pyhä Kuolematon,
armahda meitä.

**E** Ikuisella rakkaudella minä olen rakastanut sinua,
mutta sinä olet pystyttänyt ristin Vapahtajallesi.

**S** Pyhä Jumala, pyhä Väkevä, pyhä Kuolematon,
armahda meitä.

**E** Kansani, minun kansani, mitä minä olen tehnyt sinua vastaan?
Millä olen pahoittanut mielesi? Vastaa minulle.

#### \*Pyhä risti kärsimyksen

Lauletaan virren 221 sävelmällä. Virsikirjan nro 757.

### Vaihtoehto B

Rukouksessa voi olla useita lukijoita ja se voidaan lukea kirkkosalin eri puolilta.

#### Rukous ristin juurella

**E** Kärsivä Kristus, Vapahtajamme.

Me polvistumme sinun ristisi juureen

ja rukoilemme rauhaa korkeudesta.

Muistamme Mariaa, joka ei paennut tuskaa eikä luhistunut.

Hän piti sinua sylissään silloin,

kun vastasyntyneenä olit avuton.

Nyt hän näkee sinut toisella tavalla avuttomana.

Miekka on käynyt hänen sydämensä läpi.

Kuitenkin hän tietää, että tämä on se tie,

jolle häntä on valmistettu.

Ristin juurellakin hänellä on rauha, joka ylittää kaiken ymmärryksen.

Sitä rauhaa me etsimme.

Kärsivä Kristus, Vapahtajamme.

Me etsimme pelastusta sielullemme.

Sydämemme on kauhistunut niin kuin Pietarin.

Hylkäätkö sinä meidät, kun me olemme niin usein hylänneet sinut?

Kiitos, Vapahtaja, että olet sanonut:

»Kun minut korotetaan maasta,

minä vedän kaikki luokseni.»

Tähän me turvaudumme.

Vedä meidät synteinemme ja puutteinemme lähellesi

ja armahda meitä ristiltäsi.

Herra, pelasta meidän sielumme.

Kärsivä Kristus, Vapahtajamme.

Me rukoilemme sinulta kestävyyttä.

Kiitos Getsemanesta.

Siellä sinäkin kysyit, voiko kärsimys mennä ohitse.

Kiitos siitä, että sinä tunnet ihmisen epävarmuuden,

ihmisen epäilyn ja ihmisen epätoivon.

Anna kestävyyttä niille,

jotka ovat sortumaisillaan.

Kiitos, että sinä rukoilit Pietarin puolesta,

ettei hänen uskonsa sammuisi.

Rukoile sitä meidänkin puolestamme.

Herra, anna meille kestävyyttä.

Kärsivä Kristus, Vapahtajamme.

Me rukoilemme yksimielisyyttä.

Me olemme hajalle lyötyjä kuin opetuslapset vangitsemisesi jälkeen.

Me kiistelemme keskenämme ja syyttelemme toisiamme.

Me pakenemme ja piiloudumme.

Me emme enää usko löytävämme toisiamme.

Herra, vedä meidät luoksesi ristin anteeksiantamukseen

ja yhdistä meidät.

Kärsivä Kristus, Vapahtajamme.

Me rukoilemme, että puolustaisit meitä.

Me olemme kuin ristin rikollinen:

tuskastumme omaan ja toistemme kärsimykseen ja kysymme,

etkö sinä tee mitään.

Herra, muista meitä niin kuin muistit ristin rikollista.

Puolusta meitä syyttäjämme edessä

ja Isämme edessä,

jotta meissä syttyisi toivo.

Herra, puolusta meitä.

**S** Aamen.

#### Valitukset

Valitusten pohjana on Val. 1: 1–3, 7–9, 12–14. Valitukset voidaan lukea tai laulaa.

**E** Voi! Miten yksin onkaan nyt kaupunki,
ennen niin täynnä väkeä!
Kansojen valtiatar on kuin leski.
Maitten ruhtinatar
tekee orjan työtä.
Hän itkee katkerasti yössä,
kyyneleet vierivät hänen poskillaan.
Yksikään hänen ystävistään
ei ole lohduttamassa.
Kaikki ovat hänet pettäneet,
kääntyneet vihollisiksi.
Kauan sai Juuda jo kärsiä vaivaa ja kurjuutta,
nyt se on vielä viety pois maastaan,
se asuu vieraiden kansojen seassa
eikä lepoa löydä.
Vainoojat saavuttivat Juudan,
pakotietä ei ollut.

*Kertosäe*
Jerusalem, Jerusalem, käänny Herran, Jumalasi puoleen.

*Virsi 71: 1–3 tai 71: 2*

**E** Kurjuutensa ja kodittomuutensa päivinä
Jerusalem muistaa
kaiken sen hyvän,
mitä hänellä oli ollut
muinaisista ajoista asti.
Nyt, kun hänen väkensä kaatui vihollisen käsiin,
kukaan ei tullut avuksi.
Viholliset vain pilkaten nauroivat
nähdessään hänen loppunsa.
Raskaasti on Jerusalem rikkonut,
kaikki surkuttelevat hänen kohtaloaan.
Kaikki, jotka ennen kunnioittivat häntä, nyt halveksivat,
kun näkevät hänet alastomana.
Itsekin hän huokaa
ja kääntää kasvonsa pois.
Saasta tahrii hänen hameensa liepeet.
»Kuinka näin saattoikaan käydä!»
Syvälle, syvälle hän on vajonnut.
Kukaan ei lohduta häntä.
»Herra, katso minun kurjuuttani!
Katso, kuinka vihollinen ylvästelee!»

*Kertosäe*
Jerusalem, Jerusalem, käänny Herran, Jumalasi puoleen.

*Virsi 71: 4–6 tai 71: 5*

**E** Kaikille ohikulkijoille hän huutaa:
»Pysähtykää, katsokaa!
Onko kipua sen vertaista,
joka on kannettavakseni pantu?
Herra rankaisi minua
hehkuvan vihansa päivänä.
Korkeudesta Herra lähetti tulen,
painoi sen luihini asti.
Hän levitti verkon jalkojeni ansaksi,
en voinut paeta.
Hän jätti minut virumaan hylättynä,
voimattomana päivästä päivään.
Herra piti lukua minun synneistäni,
hänen kätensä solmi ne yhteen
kahleeksi minun kaulaani.
Voimani hän mursi.
Hän jätti minut orjuuteen,
en voi nousta.»

*Kertosäe*
Jerusalem, Jerusalem, käänny Herran, Jumalasi puoleen.

*Virsi 71: 7–9 tai 71: 7*

## 16. Virsi

Kolehti voidaan koota tämän virren aikana tai jumalanpalveluksen lopussa. Kolehdin kohde ilmoitetaan ennen virttä. Mikäli kolehti kootaan jumalanpalveluksen lopussa, sen kohde voidaan ilmoittaa esirukousaiheena ennen yhteistä esirukousta. Kolehti voidaan siunata.

Virren sijasta voi olla muuta musiikkia.

# III Rukous

## 17. Yhteinen esirukous

Yhteisenä esirukouksena käytetään ensisijaisesti litaniaa (virsikirjan nro 719).

**E** Rukoilkaamme.

– litania

**S** Aamen.

## 18. Isä meidän (Pater noster)

Herran rukous lausutaan yhteen ääneen. Se voidaan myös laulaa (virsikirjan nro 805).

**S** Isä meidän, joka olet taivaissa.

 Pyhitetty olkoon sinun nimesi.

 Tulkoon sinun valtakuntasi.

 Tapahtukoon sinun tahtosi,

 myös maan päällä niin kuin taivaassa.

 Anna meille tänä päivänä meidän jokapäiväinen leipämme.

 Ja anna meille meidän syntimme anteeksi,

 niin kuin mekin anteeksi annamme niille,

 jotka ovat meitä vastaan rikkoneet.

 Äläkä saata meitä kiusaukseen,

 vaan päästä meidät pahasta.

 Sillä sinun on valtakunta ja voima ja kunnia iankaikkisesti.

 Aamen.

# IV Päätös

## \*19. Siunaus

Siunaus voidaan myös laulaa.

**L** Herra siunatkoon teitä ja varjelkoon teitä.

 Herra kirkastakoon kasvonsa teille

 ja olkoon teille armollinen.

 Herra kääntäköön kasvonsa teidän puoleenne

 ja antakoon teille rauhan.

 Isän ja + Pojan ja Pyhän Hengen nimeen.

**S** Aamen.

1. Tämän virikemateriaalin on valmistanut vuosina 2015–2016 työryhmä, johon kuuluivat pastori Jani Kairavuo, pastori Elina Koivisto, pastori Satu Kreivi-Palosaari, pastori Heikki Repo, pastori Tuomo Valjus sekä kirkkohallituksen asiantuntijat pastori Terhi Paananen ja kanttori, MuM Teija Tuukkanen. [↑](#footnote-ref-1)